

 **บันทึกข้อความ**

**ส่วนราชการ** สำนักงานสาธารณสุขจังหวัดสุพรรณบุรี งานควบคุมโรคติดต่อ โทร.๐๓๕-๔๕๔๐๖๙-๗๖

**ที่** สพ ๐๐๓๒.๐๐๒/๓/ **วันที่**  สิงหาคม ๒๕๕๗

**เรื่อง** แจ้งเตือนมาตรการการป้องกันควบคุมโรคติดเชื้อไวรัสอีโบลา

**เรียน** ผู้อำนวยการโรงพยาบาลทุกแห่ง, สาธารณสุขอำเภอทุกอำเภอ

 ตามที่ กระทรวงสาธารณสุขมีการประชุมผ่านระบบ VDO Conference เมื่อวันที่ ๔ สิงหาคม ๒๕๕๗ ประชุม War Room "Ebola" การเตรียมความพร้อมป้องกันเชื้อไวรัสอีโบล่า ท่านปลัดกระทรวงสาธารณสุขเป็นประธาน ประชุมร่วมกับ นายแพทย์สาธารณสุขจังหวัด และ ผู้อำนวยการโรงพยาบาลศูนย์/โรงพยาบาลทั่วไปทุกแห่งทั่วประเทศ นั้น ผลการประชุม ท่านปลัดกระทรวงสาธารณสุขเน้นย้ำในมาตรการในการดำเนินงานป้องกัน ควบคุม โดยสำนักงานสาธารณสุขจังหวัดสุพรรณบุรี ขอให้หน่วยงานของท่านเร่งรัดดำเนินการป้องกันควบคุมโรคในส่วนที่เกี่ยวข้องดังนี้

 ๑. ติดตามสถานการณ์โรค เฝ้าระวัง สอบสวนโรค โดยมุ่งเน้นในประชาชนที่เดินทางกลับมาหรือมีประวัติเดินทางผ่านกลุ่มประเทศที่เสี่ยง ได้แก่ สาธารณรัฐกินี เซียร์ราลีโอน ไลบีเรีย และไนจีเรีย

 ๒. โรงพยาบาลทุกแห่ง โดยเฉพาะโรงพยาบาลศูนย์/โรงพยาบาลทั่วไป ดำเนินการจัดทำและทบทวนมาตรฐานห้องแยกโรคตามแนวทางของกระทรวงอย่างเคร่งครัด ซึ่งกรมสนับสนุนบริการฯจะติดตามดำเนินการประเมินตามมาตรฐานต่อไป

 ๓. ดำเนินการมาตรการป้องการการติดเชื้อในโรงพยาบาลอย่างเคร่งครัด

 ๔. การตรวจยืนยันทางห้องปฏิบัติการทางวิทยาศาสตร์ ให้หน่วยงานในสังกัดประสานงานกับกรมวิทยาศาสตร์การแพทย์ กระทรวงสาธารณสุขในการขอสนับสนุนวัสดุ อุปกรณ์ วิธีการเก็บตัวอย่างส่งตรวจ โดยให้เจ้าหน้าที่กรมวิทย์ฯ ร่วมในการเก็บตัวอย่าง

 ๕. ให้เจ้าหน้าที่สาธารณสุขทุกระดับที่เกี่ยวข้องประชาสัมพันธ์ให้ความรู้เกี่ยวกับโรคติดเชื้อไวรัส อีโบลากับอาสาสมัครสาธารณสุขประจำหมู่บ้านเพื่อทำความเข้าใจกับประชาชน และสื่อมวลชนให้เกิดความเข้าใจ ที่ถูกต้องถึงแนวทางการปฏิบัติตนสำหรับประชาชนทั่วไปและผู้ที่จะเดินทางไปต่างประเทศ

 ในการนี้ให้หน่วยงานในสังกัดทุกแห่งดำเนินการอย่างเคร่งครัด ติดตามข้อมูลข่าวสารเกี่ยวกับแนวทางและสถานการณ์ จากเว็บไซต์ของสำนักระบาดวิทยาที่ http://www.boe.moph.go.th หรือ สำนักโรคติดต่ออุบัติใหม่ที่ http://beid.ddc.moph.go.th ซึ่งจะมีการปรับปรุงเป็นระยะให้เหมาะกับสถานการณ์

 ทั้งนี้ สำนักงานสาธารณสุขจังหวัดได้ส่งแนวทางการดำเนินการ เพื่อเร่งรัดหน่วยงานในสังกัดดำเนินการเตรียมความพร้อมเป็นไฟล์อิเล็กทรอนิกส์ให้กับงานระบาดวิทยาของทุกหน่วยงานแล้ว สามารถดาวน์โหลดได้ที่เว็บไซต์งานควบคุมโรคติดต่อ สำนักงานสาธารณสุขจังหวัดสุพรรณบุรี

 จึงเรียนมาเพื่อทราบและแจ้งผู้เกี่ยวข้องดำเนินการต่อไป

**ไฟล์ที่แนบไปพร้อม อีเมลล์ และ upload ที่ เว็บไซต์ สสจ.**

- คําแนะนําประชาชน เรื่อง การป้องกันโรคติดเชื้อไวรัสอีโบลา

- คำแนะนำในการเตรียมตัวสำหรับผู้เดินทางไปต่างประเทศ สำนักโรคติดต่อทั่วไป

- แนวทางการดำเนินงานเฝ้าระวัง สอบสวน ป้องกัน และควบคุมโรค Ebola ประเทศไทย 2557

- บทความพิเศษ เรื่องโรคติดเชื้อไวรัสอีโบลา สํานักระบาดวิทยา กรมควบคุมโรค

- รายงานสถานการณ์การระบาดของโรคไข้เลือดออกอีโบลา ในภูมิภาคแอฟริกาตะวันตก ณ วันที่ 25 กรกฎาคม 2557

- ไฟล์วิดีโอ ประชุม VDO Conference เมื่อวันที่ ๔ สิงหาคม ๒๕๕๗ ประชุม War Room "Ebola"

- ไฟล์สไลด์ ที่ประชุม ประชุม VDO Conference เมื่อวันที่ ๔ สิงหาคม ๒๕๕๗ ประชุม War Room "Ebola"

**\* เคยส่งไปให้เครือข่ายระบาดวิทยาและควบคุมโรคติดต่อแล้วทางอีเมลล์เมื่อวันที่ 1 สิงหาคม 2557**

**Merscov และ Ebola**